

Αρκαλοχώρι, 21/08/2024

Προς: ΜΜΕ

**ΔΕΛΤΙΟ ΤΥΠΟΥ**

**Ονοματοδοσία δρόμων ως ελάχιστο φόρο τιμής σε πρόσωπα που διέγραψαν μια σπουδαία πορεία**

Στην ονοματοδοσία δρόμων στο Αρκαλοχώρι του Δήμου Μινώα Πεδιάδας, ως ελάχιστο φόρο τιμής σε πρόσωπα που διέγραψαν μια σπουδαία πορεία και διαδραμάτισαν σημαντικό ρόλο στην πορεία αυτού του τόπου, αναμένεται να προχωρήσει ο Δήμος Μινώα Πεδιάδας.

Με εισήγηση του στο επόμενο Δημοτικό Συμβούλιο που καλείται να αποφασίσει, ο Δήμαρχος Μινώα Πεδιάδας Βασίλης Κεγκέρογλου αναμένεται να προτείνει την απονομή της προσήκουσας τιμής:

α) Στην **Μαρίνα Λαμπράκη- Πλάκα**, που γεννήθηκε το 1936 και μεγάλωσε στο Αρκαλοχώρι, ιστορικό τέχνης και Αρχαιολόγο, που διέγραψε μια λαμπρή πορεία, τόσο στις επιστήμες ως καθηγήτρια της Ανωτάτης Σχολής Καλών Τεχνών όσο και ως η μακροβιότερη διευθύντρια της Εθνικής Πινακοθήκης, με 10 διαφορετικούς Πρωθυπουργούς από το 1992 έως το 2022. Απεβίωσε στις 13 Ιουνίου 2022.

β) Στον **Αντώνιο Αρχάβλη,** που γεννήθηκε και μεγάλωσε στο Αρκαλοχώρι, πρώτο Πρόεδρο της Κοινότητας Αρκαλοχωρίου μετά την δικτατορία 1975-1978, που θεμελίωσε την μεταπολιτευτική πορεία της Κοινότητας Αρκαλοχωρίου, με πράξεις και σημαντικά έργα. Γεννήθηκε το 1933 και απεβίωσε το 2020.

γ) Στον **Μαρίνο Ασλάνη,** Πρόεδρο της Κοινότητας Αρκαλοχωρίου επί δύο θητείες. 1979-1982 και 1987-1990, που συνέχισε τα έργα των προηγούμενων δημοτικών αρχών και πρόσθεσε σημαντικά έργα των δικών του πρωτοβουλιών. Γεννήθηκε το 1933 και απεβίωσε το 2005.

δ) Στους **«Μικρασιάτες»** που ξεριζώθηκαν από τον τόπο τους αλλά δεν εγκατέλειψαν τον αγώνα και μεταλαμπάδευσαν τον πολιτισμό, τις τέχνες και τις γνώσεις για την γεωργία και την παραγωγή στην μητέρα πατρίδα και με αφορμή τα 100 χρόνια από την ανταλλαγή των πληθυσμών και τα 102 χρόνια από την Μικρασιατική Καταστροφή, και με δεδομένο ότι ο τόπος μας υποδέχθηκε σημαντικό αριθμό Μικρασιατών.

Για τις τρεις πρώτες περιπτώσεις προτείνεται να δοθεί το όνομα τους σε οδό ή πλατεία χωρίς όνομα, σύμφωνα με την προβλεπόμενη διαδικασία, ενώ για την περίπτωση των Μικρασιατών προτείνεται να δοθεί το όνομα «Πλατεία Μικρασιατών» στην Πλατεία δίπλα στο Δημαρχείο Αρκαλοχωρίου, αφού και ο χώρος προέρχεται από το σχέδιο και τη διανομή για τους Μικρασιάτες Γασίου.

Όπως χαρακτηριστικά δήλωσε ο Δήμαρχος Βασίλης Κεγκέρογλου :

«Κάθε κοινωνία έχει υποχρέωση να αποδίδει τιμή σε πρόσωπα, λαούς και ιστορικά γεγονότα που χαρακτήρισαν την πορεία του τόπου και της πατρίδας μας. Σε αυτό το πλαίσιο, ο Δήμος Μινώα Πεδιάδας προχωράει σε ενέργειες για την απόδοση της προσήκουσας τιμής με κάθε πρόσφορο τρόπο αλλά και με αξιοποίηση της δυνατότητας για ονομασία και μετονομασία οδών, πλατειών κλπ, η οποία είναι κρατικού χαρακτήρα αρμοδιότητα, απονεμημένη στην πρωτοβάθμια αυτοδιοίκηση. Έχει τη δική του αξία, η τιμή σε πρόσωπα που με το παράδειγμα τους αποτελούν πυξίδα για το μέλλον».